Barack Obamát idézve hívta fel Áder János a figyelmet a klímakatasztrófára
A köztársasági elnök globális katasztrófától tart, és felsorolta a magyar állam érdemeit is a szén-dioxid-kibocsátás elleni harcban.
A klímaváltozással, fenntarthatósággal összefüggő kérdések a koronavírus-járvány elmúltával is megmaradnak – mondta Áder János köztársasági elnök az Emberi Erőforrások Minisztériuma által idén ötödik alkalommal meghirdetett fenntarthatósági témahét online nyitórendezvényén – írja az MTI.

A Föld azt üzeni, hogy “Ébresztő, élj ökosan” – sütött el egy szóviccet is a köztársasági elnök. Áder szerint mindenki érezheti, hogy valami megváltozott a környezetében, például szeptemberben is tartósan 30 fok felett volt a napi csúcshőmérséklet, de kitért az északi sarkkör egyre magasabb átlaghőmérsékletére, a világszerte pusztító tűzvészekre, és a sáskajárásokra is.

“A klímaváltozásnak nemcsak a hőségrekordok, az aszályok, az erdőtüzek a következményei, hanem az is hogy az elmúlt években felgyorsult a víz körforgása, az úgynevezett hidrológiai ciklus is, ami a korábbiaknál egyenetlenebb csapadékeloszlást, pusztítóbb viharokat, özönvízszerű esőket és váratlan villámárvizeket okozhat” – mondta Áder.

A politikus szerint a klímakatasztrófa elkerülése érdekében a szén-dioxid-kibocsátás csökkentése, az úgynevezett dekarbonizáció a legfontosabb feladat.

Állítása szerint ennek az érdekében zárja be Magyarország az utolsó nagy szénerőművet, a Mátrai Hőerőművet, többszörösére növeli a naperőművi kapacitást, az atom- és napenergia segítségével pedig már tíz év múlva eléri, hogy az országban megtermelt áram 90 százaléka szén-dioxid-mentes legyen.

Az államfő a volt amerikai elnök Barack Obamát idézve hozzátette: a mostani generáció az első, amelyik a saját bőrén érzi a klímaváltozás következményeit és az utolsó, amely még tehet ellene.
Áder János Barack Obama klímavészhelyzet